**ELŐTERJESZTÉS**

**Körmend város Önkormányzata Képviselő-testülete 2015. április 29-i ülésére**

**Tárgy**: társadalmi-gazdasági program elfogadása

Tisztelt Képviselő-testület!

Az újonnan megválasztott Önkormányzatok minden ciklus elején megalkotják társadalmi-gazdasági programjukat.

A program mintegy iránymutató az elkövetkezendő 5 évre, és a megválasztott városvezetés által javasolt fejlődési irányt hivatott összefoglalni. A program mobil és annak is kell lennie, hiszen igazodnia kell a központi pályázati kiírásokhoz, kormányzati intézkedésekhez is.

A program Körmendre, bizonyos elemeiben a Körmendi Járásra szabott.

A programot a képviselők előzetesen 2015. április 23-án már megismerhették egy e célra összehívott megbeszélésen.

A program:

* számot vet a korábbi program célkitűzéseivel,
* ismertetést ad a jövőbeli operatív programokról és a megyei fejlesztési tervekről
* bemutatja Körmend konkrét fejlesztési irányait, szükségleteit és lehetőségeit
* majd ahol lehet, nevesíti a programhoz rendelt pályázati lehetőségeket.

A programról az előterjesztésben részletesebben szólni nem kívánok, kérem a megválasztott képviselőket, hogy véleményezzék és támogassák a programban foglaltakat.

**HATÁROZATI JAVASLAT**

Körmend város Önkormányzata Képviselő-testülete az Önkormányzat 2014-2019. közti időszakra szóló társadalmi-gazdasági programját a melléklet szerinti tartalommal elfogadja.

Körmend, 2015. április 21.

**Bebes István**

**polgármester**

**KÖRMEND VÁROS ÖNKORMÁNYZATA**

**TÁRSADALMI-GAZDASÁGI PROGRAMJA**

**2014-2019**

"...életemnek legnagyobb boldogsága közé számlálom, ha édes   
Hazámhoz köteles szeretetemet, Nemzetünk díszének, csinosodásnak   
gyámolítására mindenkori buzgó részvételemet és készségemet   
tehetségem szerint folyamatosan meg bizonyíthatom."

(Batthyány Fülöp)



**Tisztelt Képviselő-testület!**

2014. évben a polgármester és megválasztott képviselők arra kaptak felhatalmazást a választópolgároktól, hogy Körmend fejlődése érdekében, illetve az elért fejlesztési eredmények megőrzése érdekében, mindenkor Körmend érdekeit szem előtt tartva ténykedjenek az elkövetkezendő években.

Ezt a felhatalmazást és bizalmat valamennyi képviselő nevében megköszönöm a választópolgároknak.

A Magyarország helyi önkormányzatairól szóló 2011. évi CLXXXIX. törvény előírja, hogy a megválasztástól számított 6 hónapon belül a Képviselő-testületnek meg kell alkotnia az Önkormányzatnak a választási ciklusra szóló társadalmi-gazdasági programját, amit az alábbiakban terjesztek elő.

Kérem a Tisztelt Képviselőtestületet, hogy támogassa a programban leírtakat, és a program végrehajtásával tegyen meg mindent a város további fejlődése, gyarapodása érdekében.

Körmend, 2015. március 10.

**Bebes István**

**polgármester**

# I. 2010-2014-es célkitűzések értékelése, megvalósítása

Az új önkormányzati ciklus kezdetén számot kell adnunk az előző időszak tapasztalatairól. Valós és kritikus számvetést kell készítenünk, amelyben rögzítjük az elért eredmények sorát, egyúttal viszont azokat a terveket is beazonosítjuk, amelyek megvalósítása még várat magára.

2010-ben sajátos helyzetben volt hazánk. A választók döntő többsége a kormányváltásraapítványi támogatásversenyeztetésének támogatása.re. szavazott. A Fidesz-KDNP pártszövetség meghatározó és stabil parlamenti többség birtokában kezdte meg munkáját. Az időszak másik meghatározó ismérve a rendkívül ingatag gazdasági helyzet volt. Gyors és bátor döntések sorozatát kellett meghozni azért, hogy hazánk ki tudjon lépni az államcsőd felé vezető negatív spirálból. Az intézkedések némelyike talán elsietett és módosításra szoruló volt, de az eredmények magukért beszélnek: az ország gazdasági mutatószámai lehetővé teszik a bizakodást és optimista tervezést.

A kiindulópontot jellemző gazdasági nehézségek ellenére szinte mindenki érzékelte azoknak a fejlesztéseknek a pozitív hatását, amelyek helyi szinten kerültek megvalósításra. A kormányzat átvállalta az önkormányzatok által a korábbi, hibás nemzetgazdasági döntések eredményeként felhalmozott adósságállományt. A városvezetés gyakorlatát a konstruktív együttműködésre alapozva számos eredményt sikerült elérnünk, amelyekre joggal lehetünk büszkék:

* az Alsóberki, a Felsőberki és a Horvátnádalja városrészben kiépítettük a csatornahálózatot;
* a csapadékvíz-elvezetés jelentette feladatok kezelésébe hatékonyan vontuk be az Őrségi Vízrendezési Társulatot és a Vízügyi Igazgatóságot;
* minden évben tudtunk forrást biztosítani a városi utak felújítására;
* a GYSEV és a Vasi Volán együttműködésével példaértékűen sikerült fejleszteni az intermodális (többféle tömegközlekedési eszközt kombináló) közösségi közlekedést, miközben a város egyik impozáns műemlék épületét is megújítottuk;
* korszerűsítettük a távhőrendszert, amellyel a város tulajdonában lévő működtető cég piaci lehetőségei is javultak;
* megoldottuk a város ivóvízbázis védelmét és az ivóvíz minőségének javítását, így már az uniós szintű elvárásoknak is teljes mértékben eleget tevő vízszolgáltatás szolgálja a körmendieket;
* a Batthyány-kastély és a Várkert fejlesztésére tett önkormányzati erőfeszítéseket sikerült elismertetnünk a Kormánnyal, így el tudtuk indítani a kastély nemzeti léptékben is jelentős felújítási munkálatait;
* a harminc év után újraindult járási rendszerben Körmend megőrizte korábbi központi szerepét az egészségügy és a szociális ellátások terén: megalapoztuk a kórház épületének felújítását és korszerűsítését, a szociális ellátások terén pedig több járási település döntött úgy, hogy a Szociális Szolgáltató és Információs Központhoz társul a feladatellátásra;
* az Unger László Idősek Otthona létrehozásával immár nyugat-európai szintű ellátást tudunk biztosítani a bentlakó személyeknek;
* felvállaltuk az önkormányzati oktatási intézmények működtetését, nem mondtunk le a működtetés jogáról, így az ingatlanvagyonnak is gazdája maradt a város;
* több tízezres látogatottságú rendezvénynek tudtunk helyt adni a városban, nagyrendezvényeinkről – köztük az Európa Napokról, a Körmendi Napokról, Körmend Város Ünnepnapjáról és az Ádventi ünnepi rendezvényekről – megyei és térségi szinten is kedvező visszajelzéseket kaptunk;
* körmendi székhellyel, a térségben működő térségében működő turisztikai szolgáltatók, önkormányzatok és civil szervezetek együttműködésével alapítóként vettünk részt a Vasi Hegyhát-Rábamente Közhasznú Turisztikai Egyesület létrehozásában, ami a korábbinál kedvezőbb, integrált helyi turizmusfejlesztést tesz lehetővé; az Egyesület Vas megye első olyan TDM szervezeteként kezdte meg munkáját, amely nem csak egy település turisztikai folyamatait és attrakcióit mutatja be;
* bővítettük a térfigyelő kamerák rendszerét, ami tovább javíthatja a város közbiztonságát;
* saját fenntartású intézményeinket sikerült megfelelő színvonalon működtetnünk, nem kellett intézményeket összevonni vagy megszüntetni;
* a ciklus végére sikerült növelnünk az iparűzési adóból származó bevételeket, amihez hozzájárult a körmendi vállalkozások hatékony bevonása a különböző fejlesztések megvalósításába, illetve a nagyobb vállalkozások esetében jelentkező megrendelési volumen növekedése.

Néhány korábbi célkitűzésünk megvalósítása még várat magára. A 2010-2014 közötti időszakban ezeken a területeken nem jelentek meg olyan pályázati kiírások, amelyek illeszkedtek volna a város lehetőségeihez és adottságaihoz. Ezeknek a korábban rögzített céloknak az elérését továbbra is fontosnak tartjuk, egyúttal folyamatosan aktualizáljuk azokat a pályázati anyagokat, amelyek a megfelelő kiírás esetén benyújthatóvá válnak.

Ezek a célok az alábbiak:

* panelprogram folytatása;
* szociális lakásállomány bővítése, felújítása;
* jelentősebb mértékű foglalkoztatást lehetővé tevő vállalkozások letelepítése;
* csapadékvíz-elvezetés városi szintű rendbetétele;
* közvilágítás korszerűsítése;
* vallási turizmus élénkítése;
* kerékpárút építése;
* játszóterek, zöldterületek felújítása, létrehozása.

Tudomásul kell vennünk, hogy a települési önkormányzatok mozgástere korlátozott. Pályázati lehetőség hiányában bizonyos fejlesztéseket csak hitelfelvétellel lehet megvalósítani, ami engedélyhez kötött; az engedélyezési eljárás pedig hosszú, bonyolult és bizonytalan kimenetelű. A vagyonértékesítés során lényegében fejlesztésekre váltjuk az önkormányzati vagyont, ezt azonban csak korlátozottan, a város jövőbeni érdekeinek és szükségleteinek figyelembe vételével szabad megtenni. A magántőke bevonására irányuló, korábban PPP néven ismertté vált elképzelések nem váltották be a hozzájuk fűzött reményeiket, az ilyen pénzügyi konstrukciók jellemzően nem voltak gazdaságosak az önkormányzatok számára.

Fentiekre tekintettel kell lennünk a következő évek fejlesztéseinek tervezési, majd kivitelezési fázisaiban is.

# II. 2014-2019-es időszak fejlesztési lehetőségeit keretező operatív programok

A társadalmi-gazdasági program tervezésekor a 2014-2020 közötti uniós programozási időszak kezdetén vagyunk, egyúttal zárjuk a 2007-2013-as programozási időszak beruházásait.

Az Európai Bizottság (EB) és Magyarország Kormánya között 2014. szeptember 11-én létrejött a 2014-2020-as európai uniós fejlesztési időszak forrásainak tervezéséről szóló Partnerségi Megállapodás.

Az új tervezési időszakban a Kormány a források 60 százalékát gazdaságfejlesztésre szeretné fordítani, a legtöbb forrás a foglalkoztatás ösztönzésére jut, ez az EB elvárásaival is egybeesik.

Az EB az alábbi területekre helyezte a hangsúlyt a 2014-2020-as ciklus során:

* foglalkoztatás növelése, egész életen át tartó tanulásba történő beruházás, ifjúság nagyobb részvétele a foglalkoztatásban;
* kis- és középvállalkozások fejlesztése, versenyképességének javítása;
* kutatás és fejlesztés, innováció;
* alacsony CO2 kibocsátású gazdaságra átállás, energetikai fejlesztések.

**A 2014-2020-as programozási időszakban 10 operatív program keretében valósulnak meg a fejlesztések:**

1. Az **Integrált Közlekedésfejlesztési Operatív Program (IKOP)** elsődleges célja a közlekedés hálózatának és infrastruktúrájának fejlesztése, a transzeurópai közlekedési hálózaton keresztül a városi közlekedésen át, egészen a környezetbarát megoldásokig.
2. Az **Emberi Erőforrás Fejlesztési Operatív Program**, azaz az **EFOP** elsődleges célja, hogy a humán tőke és a társadalmi környezet javításával járuljon hozzá a társadalmi felzárkózási és népesedési kihívások kezeléséhez. Az EFOP a gyakorlatban nemcsak a szegénység elleni küzdelemből fogja kivenni a részét, de hangsúlyt helyez a társadalmi kohézió erősítésére, az egészségügyi beruházásokra, a köznevelés minőségének fejlesztésére, kiemelt tekintettel a korai iskolaelhagyás csökkentésére, a felsőfokú végzettséggel rendelkezők számának növelésére és a kutatás-fejlesztésre.
3. A **Környezeti és Energiahatékonysági Operatív Program (KEHOP**) célja, hogy a magas hozzáadott értékű termelésre és a foglalkoztatás bővülésére épülő gazdasági növekedés az emberi élet és a környezeti elemek – hosszú távú változásokat is figyelembe vevő – védelmével összhangban valósuljon meg.
4. A **Gazdaságfejlesztési és Innovációs Operatív Program, azaz a GINOP** egyik legfontosabb célkitűzése Magyarország foglalkoztatási rátájának 75%-ra való emelése. Ehhez egyrészt új munkahelyeket kell létesíteni, másrészt a munkát vállalni akarók képességeit kell fejleszteni. A program további két fontos célkitűzése az ország innovációs képességeinek és kapacitásainak, valamint a magyar ipari és szolgáltató szektornak a fókuszált fejlesztése.
5. A **TOP, azaz a Terület- és Településfejlesztési Operatív Program** fő küldetése, hogy kereteket biztosítson a területileg decentralizált fejlesztések tervezéséhez és megvalósításához. Fejlesztései között helyet kapnak a közvetlenül a közszférára, a helyi társadalomra és környezetre irányuló fejlesztések is.
6. A **VEKOP, azaz Versenyképes Közép-Magyarország Operatív Program** segítségével kívánja a Kormány biztosítani Magyarország egyetlen fejlettebb régiójának további fejlődését, gazdasági versenyképességének további növekedését, illetve a régión belüli fejlettségbeli különbségek csökkenését.
7. A közigazgatás, és a közszolgáltatási szféra kiemelt fejlesztéseit a **Közigazgatás- és Közszolgáltatás Fejlesztési Operatív Program (KÖFOP)** nyomán hajtják végre. Az operatív program ad egyben helyet a 2014-2020 időszakban az ESB alapok végrehajtásához szükséges tagállami funkciók finanszírozásához felhasználható technikai segítségnyújtás forrásoknak.﻿
8. A **VP, azaz Vidékfejlesztési Program** elsődleges célja a mezőgazdasági vállalkozások versenyképességének növelése, az agrárium fenntartható fejlődése, a vidéki térségek és közösségek erősítése, az életminőség javítása a vidéki térségekben, valamint a gazdasági fejlődés támogatása.
9. A **Magyar Halászati Operatív Program (MAHOP)** a halászati ágazat támogatási lehetőségeit tartalmazza.
10. Az **RSZTOP, azaz a Rászoruló Személyeket Támogató Operatív Program** elsődleges célja, hogy a leginkább rászoruló személyeket – a szegénységben élő gyermekeket, a hajléktalanokat, valamint a rendkívül alacsony jövedelmű személyeket – megfelelő étkezéshez és alapvető fogyasztási cikkekhez juttassa.

A Partnerségi Megállapodást 2014. szeptemberében írta alá az Európai Bizottság. Jelenleg ezen operatív programoknak zajlik a Bizottsággal való jóváhagyatása, több már jóváhagyást is kapott (IKOP, KEHOP, GINOP, TOP, VEKOP, RSZTOP).

A pályázatokon való részvételi feltételek és a pályázatok végrehajtásának általános szabályai is most állnak kidolgozás alatt, az ígéretek szerint a forrásfelhasználás könnyebb és kevésbé bürokratikus lesz.

A legtöbb forrás a foglalkoztatásra és a kkv-k fejlesztésére jut, ezt a közlekedés, az energiahatékony gazdaság valamint a kutatás-fejlesztés és innováció követi.

# III. Vas megye területfejlesztési koncepciójának sarokpontjai

A Magyarország helyi önkormányzatairól szóló 2011. évi CLXXXIX. törvény rögzíti, hogy a helyi önkormányzatok fejlesztési elképzeléseinek összhangban kell lenniük a megyei területfejlesztési elképzelésekkel.

Vas megye Területfejlesztési Koncepciója[[1]](#footnote-1) a következő átfogó célt rögzíti: „A megye átfogó célja, hogy jelentős export-orientált nagyvállalataira, a külpiaci értékesítésbe egyre intenzívebben bekapcsolódó kis- és középvállalkozásaira, a magas minőségű munkavállalóira, kiváló természeti és turisztikai adottságaira építve, földrajzi elhelyezkedéséből adódó előnyeit kihasználva elérje, hogy a megye versenyképessége 2020-ig a megyék átlaga feletti mértékben erősödjön (…)”

Az átfogó célt a dokumentum az alábbiak szerint részletezi:

1. Foglalkoztatás szinten tartása és bővítése, hogy növekedjen a foglalkoztatottak száma, különösen a képzett munkaerő körében, mely kapcsán csökken a megyéből való elvándorlás, illetve további új munkavállalókat vonzanak a megyébe.


2. A gazdaság teljesítőképességének javítása, hogy növekedjen a megyében elérhető lakossági és vállalati jövedelmek nagysága, ami vonzóváteszi a megyében történő munkavégzést, illetve az életet.

3. Munkaerő képzettségi szintjének javulása, hogy mind többen megfelelő képzettséggel magasabb értékű munkát nagyobb jövedelemért végezzenek el.

4. Természeti és kulturális erőforrások fenntartható hasznosítása, hogy csökkenjen az ökológiai lábnyom, bővüljön helyi adottságok fenntartható hasznosításának széles tára, a helyben előállító mezőgazdasági és egyéb termékek köre, illetve az értékek vonzó lakókörnyezetet teremtsenek a városi környezetben és vidékies térségekben egyaránt.

5. Belső periférián lévő kistelepülések teljes társadalmi-gazdasági leszakadásának megakadályozása, a népességmegtartás feltételeinek javítása, hogy ne legyenek elnéptelenedett települések a megyében.

Az átfogó célokhoz stratégiai, területi és horizontális célok illeszkednek. A megye fejlesztési célrendszerét az alábbi ábra szemlélteti.



A stratégiai célok elérését 7 gazdaságfejlesztési prioritásterület[[2]](#footnote-2) szolgálja:

1. Vállalkozásfejlesztési program a hozzáadott érték növeléséért

2. Élelmiszertermelés a helyi élelmiszerellátás és agrárvállalkozás ösztönzésére

3. Turizmus a magasabb költési értékért és hosszabb tartózkodási időért

4. Energiahatékonyság a fenntartható működésért és energiatudatosságért

5. Emberi erőforrás program a tehetségek megtartásáért, vonzásáért

6. Egészséges környezet a magas életminőség segítéséért

7. Közlekedésfejlesztés a külső és belső elérhetőségért

A megyei területfejlesztés horizontális céljainak minden tevékenységben meg kell jelenniük:

1. Fenntarthatóság, ami a természeti környezeten túl a pénzügyi és a szervezeti összetevőkre is vonatkozik.

2. Barnamezős területek hasznosítása, amely a használaton kívüli vagy leromlott állagú infrastruktúrák és területek újrahasznosítását jelenti.

3. Esélyegyenlőség biztosítása hátrányos helyzetű csoportok fejlesztési folyamatokba történő bevonásával.

4. Információs és kommunikációs technológiák alkalmazásának elősegítése.

A Területfejlesztési Koncepció rögzíti a megye három fő területi részegységének (Szombathelyi agglomeráció, Sárvár–Celldömölk–Jánosháza, illetve Körmend–Vasvár–Szentgotthárd) hangsúlyos ágazati területeit is. A Körmendet is magában foglaló részegység vonatkozásában az alábbi megállapítást teszi: „Fontos feladat a közlekedés hálózati fejlesztések eredményeként javuló logisztikai pozíciók kihasználása, illetve a helyi gazdaság megerősítése, különös tekintettel a mezőgazdaságra (pl. gyümölcstermesztés, állattenyésztés), helyi termékek kisipari feldolgozására, illetve a helyi kötődésű kkv-k működésének bővítésére. Az Őrségben, így a szlovén nemzetiségiek által is lakott Rábavidéken a közúthálózat fejlesztése mellett különösen fontos a helyi értékeken és termékeken alapuló turizmus feltételrendszerének a javítása.”

# IV. 2014-2019-es önkormányzati ciklus célkitűzései

Nyilvánvaló, hogy Körmendnek egyfelől a Vas megyei fejlesztési prioritásokhoz, másfelől a most kezdődő programozási időszak operatív programjaihoz kell igazodnia fejlesztési elképzeléseivel, illetve a fejlesztési elképzeléseket ezen programokba kell beilleszteni a forráshoz jutás érdekében.

Ennek megfelelően a 2014-2019-es önkormányzati ciklusra az alábbi célkitűzések rögzítését tartjuk kívánatosnak:

* A **körmendi székhelyű kis-és középvállalkozások** támogatása, részükre a verseny szabályait is tiszteletben tartva részvétel biztosítása az önkormányzati projektek megvalósítása során, működésük feltételeinek támogatása önkormányzati rendeletben szabályozott támogatási eszközökkel.
* A **helyi foglalkoztatás növelése** meglévő vállalkozások foglalkozást bővítő fejlesztései, és újonnan letelepedő vállalkozások elindítása révén, az ehhez szükséges önkormányzati támogatások biztosítása az Önkormányzat lehetőségeinek maximális kihasználásával. Különösen a fiatalok vállalkozóvá válásának támogatása, valamint a térségi szerepkörből adódóan a rugalmas foglakoztatás elterjesztése.
* A körmendi városkép, identitás és városfejlődés szempontjából egyaránt kiemelt jelentőségű **Batthyány Örökségközpont komplex kialakítása és mind infrastrukturális, mind szellemi örökség tekintetében történő fejlesztése**, a Batthyány-hagyaték Körmendre telepítése, a kastélyépületek források függvényében történő folyamatos fejlesztése, megújítása; Körmend kulturális és turisztikai programjainak kastélyból történő koordinációja, a kastélypark további fejlesztése.
* Az **infrastrukturális fejlesztések folytatása**, a Rábától délre eső városrész, illetve a szennyvíz-elvezető csatornahálózattal még el nem látott ingatlanok csatornázási beruházásának megvalósítása.
* **Körmend járási térségi szerepének megőrzése**, a járási területek számára nyújtott szolgáltatások színvonalának megőrzése az egészségügy, a köznevelés, a szociális ellátások és a közigazgatás területén.
* Az Európai Bizottság célkitűzéseivel egyezően az **energiatakarékos gazdaságra való átállás**, bioerőművek létrehozása, meglévő fejlesztése, energiatakarékos közvilágítás megteremtése, az energiatakarékosság jegyében közintézmények felújítása, az energiatakarékosság jegyében az intermodális közösségi közlekedés továbbfejlesztése.
* A **környezeti szennyezés terhelésének csökkentése** az erre a célra létrejött önkormányzati társulásban (Nyugat-dunántúli Regionális Hulladékgazdálkodási Társulás) való részvétellel.
* A **városi közművagyon** (út, víz és szennyvízvezeték, távhőrendszer, csapadékvíz-elvezető rendszerek) **megfelelő színvonalon való fenntartása** és – pályázati lehetőségek függvényében – folyamatos fejlesztése.
* A **Körmenden élő emberek életminőségét és lehetőségeit befolyásoló fejlesztések megvalósítása** minden lehetséges területen: letelepedés, családalapítás, életkezdet, bölcsődei gondoskodás, kedvező óvodai nevelési környezet, választásra lehetőséget adó iskolarendszer, támogatás felsőfokú tanulmányokhoz, helyi foglalkoztatásra lehetőség megteremtése, életkor előrehaladtával a szociális ellátások biztosítása, egészségügyi, kulturális, szociális, rekreációs szolgáltatások városban való igénybevétele. Az életminőség fejlesztését megelőző helyzetfeltárás, igény-és szükségletfelmérés, tervezés és program megvalósítás biztosítása.
* Az **ifjúság lehetőségeinek javítása, részvételének növelése a helyi döntéshozatal folyamatában**, az ifjúságban mint kreatív és cselekvő erőben rejlő lehetőségek megragadása közösségfejlesztő, oktatási és nevelési célú intervenciók szavatolásával.
* A város **időskorú, illetve nyugdíjas lakosságának támogatása**, a számukra nyújtott egészségügyi és szociális szolgáltatások körének, a kapcsolódó igények és szükségletek felmérése, a szolgáltatások színvonalának emelése.
* A **helyi civil szerveződések megtartása,** együttműködési lehetőségek fejlesztésének felmérése és kiaknázása, szervezet-és személyzetfejlesztési programok támogatása révén.
* A **helyi sportélet megtartása**, a helyben nagy tömegeket vonzó sporttevékenységek megőrzése és támogatása.
* A korábbiakban kialakított **nemzetközi kapcsolatok fenntartása és megerősítése**, a határon átnyúló együttműködések és a térségi-területi összefogás szervezeti kereteinek kialakítása.
* Az önkormányzat **szervezetének és személyi állományának fejlesztése** az ügyfél-orientáció és a működési hatékonyság fokozása érdekében.

# V. A célokhoz rendelt intézkedések

1. **Az uniós források 60%-a gazdaságfejlesztést céloz meg.** Helyben, Körmenden a városvezetés feladata lesz az, hogy

* rendeleti úton szabályozott módon támogassa azon kis- és középvállalkozásokat az ipari termelői szegmensben, amelyek foglalkoztatás növelésre vállalnak partneri együttműködést az Önkormányzattal;
* az önkormányzati projektek során biztosítsa a helyi vállalkozásoknak a projektek végrehajtásában való részvételét;
* törekedjen Körmend kedvező adottságainak országos szinten történő bemutatására, a befektetők számára készíttessen új marketinganyagot;
* folyamatosan törekedjen arra, hogy az M8-as elkerülő út 2x2 sávos keresztmetszettel valósuljon meg, mert ez szolgálja csak a térség ipari fejlődését;
* hatékony és előremutató közfoglalkoztatási rendszert működtessen, biztosítsa a közfoglalkoztatási jogviszony létesítését az álláskeresők számára.

1. **A Batthyány Örökségközpont Körmend turisztikai fejlődésének záloga, amely másodlagosan is ösztönzően hathat más területeket érintő fejlesztésekre.** Körmend csak a közelmúltban kapott olyan kormányzati elismerést, ami valóban elindíthatja a fejlesztéseket. A város lehetőséget kapott az államtól arra, hogy maga alakíthassa ki a fejlesztési irányokat a konkrét fejlesztési célok megjelölésével. Ezt a bizalmat a miniszterelnök is megerősítette körmendi látogatása során.

A városvezetés feladata az, hogy:

* a tárgyi, személyi és infrastrukturális feltételek biztosításával kialakítsa és működtesse a Batthyány Örökségközpontot;
* Körmendre telepítse a Batthyány-hagyatékot, ezzel létrehozva egy olyan egyedülálló műtárgy-gyűjteményt, amely kulturális-vallási turisztika desztinációvá teszi az intézményt;
* nemzetközi szinten erősítse a boldoggá avatott Batthyány László kultuszát, hogy az erre épülő vallási turizmus a kastély központtal lendületet kapjon;
* erősítse a helyi és megyei szintű kulturális rendezvények során a kastély központi, befogadó szerepét, bevonja a város vérkeringésébe a kastélyegyüttest és a kastélyparkot;
* erősítse a kastélyhoz kapcsolódó kastélypark rekreációs szerepét, keressen finanszírozási lehetőséget a szükséges további fejlesztésekhez;
* Körmend nevét szervesen kapcsolja össze a Batthyány-örökséggel, ennek érdekében a fejlesztésekkel párhuzamosan folytasson kiemelt marketingtevékenységet.

1. **A városi infrastruktúra esetében össze kell hangolni az állagmegóvás kötelezettségét és a fejlesztési szükségleteket.** Ezen a téren a város az elmúlt ciklusok során jelentős fejlődésen ment keresztül. Ütemezetten megvalósult a szennyvízközmű bővítése, amely a Rábától délre eső városrész kivételével teljes körűnek mondható. A városi utak burkolata minden évben, ütemezetten megújul. A vízminőség európai szintű lett.

További teendők:

* be kell fejezni a szennyvízközmű hálózat kiépítését a Rábától délre eső városrész bevonásával;
* az úthálózat rekonstrukcióját a folyamatos elhasználódás miatt folytatni kell, és új területeken is lehetőséget kell adni a fejlesztésre, mint pl. Képúti liget ismert problémája, Mátyás király utca–Hunyadi utca összeköttetése, Újváros utca építése;
* a város központjában a Bástya utca–IV. Béla király útja közlekedési csomópont biztonságosabbá tétele, közlekedési rendjének fejlesztése;
* közlekedésfejlesztési koncepció kidolgozásának előkészítése a várost elkerülő út megépítését követő időszakra vonatkozóan
* a víz-és szennyvízközmű fejlesztésének gördülő terv mentén történő megvalósítása;
* ösztönözni az árvízvédelmi tevékenységek tervezését és megvalósítását;
* a távhőrendszer fejlesztése lehetőségekhez mérten, a szolgáltatással még el nem ért területek rendszerbe kapcsolása;
* azon stratégiai együttműködések fenntartása, amelyek lehetővé teszik a milliárdos értéket képviselő, de egyúttal forgalomképtelen közművagyon jó gazda módjára történő megőrzését és gyarapítását.
* a közművagyon meglévő színvonalon történő fenntartását és fejlesztését biztosító pályázati tevékenység folytatása;

1. **Körmend járásközpont, amelyhez 46 település tartozik**, ezzel az ország egyik legnagyobb járása. Körmendi Járási Hivatal a teljes járás területén nyújtja az államigazgatási szolgáltatásokat.

Körmend városa az egyes közszolgáltatási feladatok tekintetében térségi szinten lát el feladatokat.

Előttünk álló feladat, hogy:

* az egészségügyi szakellátás területén olyan átalakításon essen át a kórház, amely a helyi feltételek – egészségügyi személyzet, felszereltség – ismeretében, bizonyos szakterületeken, például az egynapos sebészeten, a befekvést rövid időre igénylő ellátások területén a legmagasabb szolgáltatást nyújtja.
* biztosítsuk az egészségügyi alapellátás integrálását és az orvosi ügyeleti ellátás korszerű körülményeit;
* a szociális ellátások terén megőrizendő cél, hogy a járási települések továbbra is a körmendi Szociális Szolgáltató és Információs Központtól vegyék igénybe a szociális ellátásokat, hiszen ezen intézmény szinte teljes körűen, magas színvonalon biztosítja az ellátásokat a térségben élők számára is;
* a szociális ellátások körét térségi szinten erősíteni kell a fogyatékkal élők bentlakásos ellátásának biztosításával, az ehhez szükséges intézmény létrehozásával;
* térségi szinten erősítendő a gondozásra szoruló idős emberek bentlakásos ellátásának biztosítása. A szolgáltatás iránti szükségletet egyértelműen példázza az Unger László Idősek Otthona kihasználtsága, amelynek férőhelyeit bővíteni kell, egyúttal sort kell keríteni az intézményegység felújítására;
* a Körmend és Kistérsége Önkormányzati Társulás révén tovább kell keresni az együttműködési lehetőségeket a több települést is érintő fejlesztések (pl. kerékpárút hálózat) és közszolgáltatások terén. Az óvodai nevelés és ellátás feladatait a Körmend és Mikrotérsége Köznevelési Intézményfenntartó Társulás keretében kell biztosítani.

1. **A környezeti erőforrások kímélése az Európai Bizottság prioritása a 2014-2020-as ciklusban**. A fenntartható fejlődést joggal várják el tőlünk az utánunk következő generációk, biztosítanunk kell számukra a környezeti adottságok megfelelő színvonalú megőrzését. A talaj, a vízbázis és a levegő szennyezettségét csökkenteni kell, és figyelemmel kell lenni a rendelkezésre álló természeti erőforrások (kőolaj, ásványi anyagok, gáz, vízkészlet, faállomány stb. stb.) végességére.

A városnak:

* olyan pályázatokhoz kell csatlakoznia, amelyek – mint például a Güssinggel már kidolgozás alatt álló együttműködés – csökkentik a környezeti erőforrások igénybevételét, és megújuló energiát termelnek.
* törekednie kell a közvilágítás korszerűsítésére, amellyel jelentős mennyiségű energia és költség megtakarítására nyílik lehetőség;
* törekednie kell a nagyfogyasztó közintézmények energiahatékony felújítására, ami szintén energiamegtakarítással jár;
* amennyiben lehetőség nyílik rá, tovább kell fejleszteni az intermodális közösségi közlekedést, ami bizonyíthatóan csökkenti a környezeti terhelést, mivel az Önkormányzat és a GYSEV közös fejlesztése eredményeként – amelyhez a Vasi Volán is csatlakozott – évről-évre többen közlekednek tömegközlekedési eszközökkel.
* folytatnia kell a hulladékudvar kialakítását, ami jelenleg tervezés alatt áll; létrehozásával a hulladék elhelyezése központosítottan, a lakosság számára kedvező feltételekkel lesz igénybe vehető, így a környezeti terhelés csökken e téren is, a szelektivitásra való kötelező átállás pedig tovább növeli a folyamat hatékonyságát.
* a városon belül és kívül egyaránt tovább kell növelni a kerékpárutak hosszát.

1. **Körmend adottságai és hagyományai megfelelő alapot biztosítanak a város kulturális fejlesztéseihez.**

Célunk az, hogy

* kulturális rendezvényeink színvonalát megőrizzük, azok kínálatának bővítését lehetőség szerint támogassuk;
* a városmarketingben hangsúlyosabban jelenítsük meg kulturális értékeinket;
* az egyházi épületek felújításának támogatása;
* a határon átnyúló és a testvérvárosi együttműködésekben növeljük a kulturális összetevők súlyát;
* hasznosítsuk és visszaadjuk a város lakosságának az egykori mozi épületét, amely közösségi létesítményként számos kulturális funkció ellátását – például mozi működtetését, kamaratermi rendezvények lebonyolítását vagy helyi művészeti csoport színházi előadásainak megtartását – tenné lehetővé.

1. **Az ifjúságnak a helyi döntéshozatalban való részvételének növelése érdekében a Képviselőtestület Ifjúsági Kerekasztal létrehozásáról hozott döntést.**

Feladataink ennek kapcsán:

* a Kerekasztal működésének „védőernyőt”, keretet adni, egyúttal biztosítani a működés személyi, tárgyi feltételeit;
* érdekeltté tenni az ifjúságot a helyi döntéshozatalban való részvételre, biztosítani ennek formális kereteit;
* képessé tenni az ifjúság képviselőit a várossal való együttműködés folytatására képzési és szervezet-, illetve közösségfejlesztési programok támogatásával;
* közvetíteni az ifjúság felé a városvezetés őket érintő elképzeléseit, döntéseit;
* közös pályázati lehetőségeket keresni és megvalósítani;
* fenntartani a Kerekasztal érdeklődését a közügyek iránt, és hidat teremteni az fiatalok és az önkormányzati intézményrendszer közé, egyúttal építeni az együttműködésben rejlő lehetőségek megtalálására és kiaknázására;
* biztosítani a kapcsolattartást és az együttműködés lehetőségét a fiatalok és a Bűnmegelőzési Bizottság között.

Az ifjúsági korosztályt érintő további feladataink:

* Ifjúsági Cselekvési Terv megalkotása, amely egységes keretbe foglalja az ifjúsági területen jelentkező önkormányzati feladatokat;
* Hivatali nyílt napok szervezésével megismertetni a középiskolásokkal az önkormányzat működését, egyúttal növelni a közügyek iránti érdeklődést;
* A meglévő tanulmányi ösztöndíjak fenntartásával továbbra is támogatni a város kiemelkedő tehetségeit;
* A korosztály minél szélesebb körben bevonni a testvérvárosi kapcsolatok alakításába.

1. **A helyi civil szerveződés értéket képvisel a városban.** A civil szerveződésektől nagy energiát és kitartást, elhivatottságot igényel a fennmaradás és a programszervezés, és teszik ezt önzetlenül, szabadidejük terhére.

A város:

* továbbra is elismeri a civil szervezetek munkáját, és lehetőségei mentén támogatja azt saját költségvetési forrásából;
* törekszik az aktuális civil igények és szükségletek megismerésére, azok felmérésén keresztül azok kielégítésére;
* támogatja a civil szervezetek kapacitásainak bővülését, működési hatékonyságuk fokozódását szervezet-, személyzet-és közösségfejlesztési intervenciókon keresztül;
* lehetőséget ad a nagyrendezvényeken a civilek bemutatkozására;
* lehetőséget ad a civileknek a testvérvárosok hasonló szervezeteivel való kapcsolattartásra, együttműködésre, és lehetőségek esetén közös pályázatok megvalósítására;
* elismerve a civil szervezetek hozzájárulását Körmend imázsának alakulásához, támogatja a szervezetekben rejlő marketingérték kiaknázását;
* olyan fórum létrehozására törekszik, ami lehetővé teszi a rendszeres kapcsolattartást, biztosítaná a problémák, nehézségek és egyben lehetőségek megismerését, egyben segítséget nyújtana a civilszervezeti működés jogi és bürokratikus feladatainak ellátásához.

1. **A körmendi sportélet egyre színesebb képet mutat.** Nem sok olyan kisváros van Magyarországon, amely a sportág élvonalába tartozó kosárlabdacsapattal rendelkezik, a klubok többsége megyeszékhelyekről érkezik a bajnokságba. A csapatért ki kell állni, és lehetőségeinkhez mérten biztosítani kell a működését; ugyanakkor a csapatnak is meg kell becsülnie a kapott lehetőséget, bizalmat és erőfeszítéseket. A kosárlabda mellett egyre több sportágban hallat magáról a város: a labdarúgás, női kézilabda, a kick-box, a spinning és a futóversenyek is népszerűek a körmendiek körében. A városvezetésnek meg kell őrizni a sokszínűséget e téren is, és pályázatokkal, közterületek rendelkezésre bocsátásával biztosítani kell a teret a működéshez. A nagyrendezvényeken szintén számolni lehet a sportélet képviselőivel, legyen szó bemutatókról, vagy más kapcsolt rendezvényekről. A felújított és kibővített sportcsarnok teret kell, hogy engedjen más sportágak művelőinek is, a TAO pályázatokkal, illetve azok lebonyolításával pedig a folyamatos működés és fejlesztés lehetőségei teremtődnek meg a sportágak számára.
2. **Az önkormányzati kommunikációs- és marketingtevékenység erősítése** több okból is releváns. Egyrészt a megfelelő kommunikációs- és marketingtevékenység javítja a város lakóinak tájékozottságát, növeli az önkormányzat átláthatóságát, másrészt arra hivatott, hogy vonzó képet alakítson ki a városról, a turisták és a befektetők számára.

A város feladata, hogy:

* továbbra is biztosítsa a Körmendi Híradó című városi lapot finanszírozását;
* folytassa a városi honlap megújítását, amely folyamat eredményeként egy modern, megújult külsővel és bővített tartalommal jelentkező weblap fogja kiszolgálni az érdeklődőket;
* készítsen új és aktualizált települési marketinganyagot a lehetséges befektetők számára;
* aktív kommunikációs- és marketingtevékenységek folytatására ösztönözze a civil szervezeteket;
* elősegítse az infokommunikációs infrastruktúra fejlesztési projektek megvalósulását;
* biztosítson naprakész tájékoztatást az önkormányzati döntésekről a nyomtatott, a rádiós, valamint az online médiumokon keresztül.

1. **A Körmenden élő emberek életminőségét és lehetőségeit befolyásoló fejlesztések megvalósítása a városvezetés legfontosabb feladata.** Minden korábban felsorolt intézkedési célt ennek kell alárendelnünk. A városvezetés minden tagjának a körmendi emberek jólétéért, egészségéért, munkahelyeinek megőrzéséért és gyarapításáért kell dolgozni. Olyan projekteket kell kidolgozni, ahol ezeknek a céloknak az elérését biztosítani tudjuk az igények és szükségletek előzetes felmérésével, komplex tervezéssel és program megvalósítással. A célok megvalósítása érdekében az önkormányzatnak folyamatosan kell gondoskodnia saját szervezeti és működési környezetének, feltételeinek fejlesztéséről szervezet- és személyzetfejlesztési programok megvalósítása révén.

# VI. A program készítésekor ismert pályázati terveink

|  |  |
| --- | --- |
| * 1. **Helyi gazdasági infrastruktúra fejlesztése**   Üzleti infrastruktúra és kapcsolódó szolgáltatások fejlesztése | **Ipari bekötő út építése**  **Egis kereszteződéstől- Hunyadi útig.**  Cél:  - vállalkozói övezet, ipari park könnyebb megközelítése (megközelítőleg 15 vállalkozás)  - közlekedésbiztonság  - lakóövezet tehermentesítése  Tartalom: 650-700m hosszú teljes közművel ellátott útépítés saját területen 7,5 m szélességben.  Projekt tervezett költsége: 200.000 e Ft  Ütemezése: 2015. évi tervezéssel, 2016. évi kivitelezéssel |
| 1.1.**Helyi gazdasági infrastruktúra fejlesztése – szociális gazdaság kiépítése** | **Helyi gazdaságfejlesztés- foglalkoztatás fejlesztése**  **Helyi termékeke előállítása, helyi termelés foglalkoztatási feltételeinek megteremtése-**  Cél: Városgondnokságon termelési feltételek biztosítása  Tartalom: eszközbeszerzés  Projekt tervezett költsége:  Ütemezése: |
| 1.4. **a foglalkoztatás segítése és az életminőség javítása családbarát, munkába állást segítő intézmények, közszolgáltatások fejlesztésével** | **Bölcsőde felújítása és bővítés**.  Cél:  Családbarát szolgáltatás nyújtása korszerű körülmények között  Tartalom: meglévő 48 férőhelyes bölcsőde felújítása és 24 fővel való bővítése  Projekt tervezett költsége: 100.000 e Ft  Ütemezése: 2015. évi tervezéssel, 2016. évi kivitelezéssel |
| 2.1 **Gazdaságélénkítő és népességmegtartó településfejlesztés**  Településfejlesztés | **Helyi piactér megújítása**  Cél:  Városközpont gazdasági funkciójának erősítése  Meglévő piactér többfunkcióssá tétele  Helyi termékek korszerű piacra juttatása  Tartalom: meglévő tér és hozzá kapcsolódó épületek megújítása  Projekt tervezett költsége: 40.000 e Ft  Ütemezése: 2016. évi tervezéssel, 2017. évi kivitelezéssel |
| 2.1 **Gazdaságélénkítő és népességmegtartó településfejlesztés**  Környezetvédelmi infrastruktúra | **Csapadékvíz-elvezetés megoldása**  észak-keleti városrész (Ady tározóval) 400.000 e Ft  észak-nyugati városrész – iparterületi érintettséggel 300.000-400.000 e Ft  alsóberki városrész  óváros |
| 3.1 **Fenntartható települési közlekedésfejlesztés** | **Kerékpárút építés, kerékpárút hálózat bővítése a meglévő tervek alapján** |
|  |  |
| 4.1 **Egészségügyi alapellátás infrastrukturális fejlesztése** | **Eü. ellátás és orvosi ügyelet fejlesztése**  Cél:  Egészségügyi alapellátás egy helyen történő igénybevételi lehetőségének megteremtése  Tartalom: jelenlegi járóbeteg szakellátó épület fejlesztése  Projekt tervezett költsége: 800.000 e Ft  Ütemezése: 2016-2017. évi tervezéssel, 2018. évi kivitelezéssel |
| 4.3 **Leromlott városi területek rehabilitációja – szociális városrehabilitáció** | **Leszakadással veszélyeztetett terület lakhatási és foglakoztatási problémáinak megoldása**  Tartalom: Ady Endre utcai tömb rehabilitációja  Projekt tervezett költsége:  Ütemezése: |
| 5. **Szennyvízberuházás teljessé tétele** | **Rábán aluli városrész, és a korábbi tervezéssel nem érintett, néhány ingatlan szennyvízelvezetésének megoldása gerincvezeték kiépítésével**  Megcélzott projekt: KEOP |
| 6. **Dienes óvoda felújítása** | **A körmendi BCM óvoda részét képező Dienes óvoda felújítására a tervek készen állnak, pályázati forrást várunk a megvalósításra** |
| 7. **Kölcsey Utcai Általános Iskola komplex felújítása** | A képviselőtestület jóváhagyta a költségvetésben a tervek megrendelését, cél a korszerű, energiahatékony felújítás megvalósítása |
| 8. **Közvilágítás korszerűsítése** | Az auditori felmérés és számítás zajlik jelenleg annak érdekében, hogy a KEHOP pályázaton első körben indulhasson a város |
| 9. **Bartók 5. társasház felújítása** | A képviselőtestület tárgyalta az előterjesztést, cél a rossz állapotú panel ingatlan külső-belső felújítása |
| 10.**A helyi esélyegyenlőségi programok járási szintű összehangolása, közös kiútkeresés, megoldási lehetőségek feltérképezése** | Nyertes pályázattal (ÁROP) rendelkezik a város e téren, a támogatásról most született döntés |
| 11.**Közösségi tér kialakítása a „208 lakás” és a Dózsa György utca közötti területen.** | A képviselő-testület a költségvetésben jóváhagyta a koncepció-terv megrendelését.  Cél: az élhetőbb város témakörön belül az életminőség javítása és a közösségi kapcsolatok erősítése.  Feladat: pályázati források bevonása  Ütemezés: 2015. évi tervezéssel, 2016-2017. évi kivitelezéssel. |
|  |  |
| **Körmendi kastély komplex megújítása** | A körmendi kastélyt az állam jelenleg kiemelt figyelemmel kíséri, és korábbi erőfeszítéseink elismeréseként jelentős forrás érkezik annak megújításához. Jelenleg zajlik a Batthyány Örökségközpont kialakítása, de benyújtott pályázatunk van a norvég alapra is, illetve várunk forrást a további munkák elindításához (főépület terveinek elkészítése, Örökségközpont II. ütem stb.) |

Több fejlesztési terület egyeztetés alatt áll a partnerekkel, azonban ezeknek az előkészítettsége még nem olyan mértékű, hogy tárgyalni tudjon róla a képviselőtestület.

Fel kell készülnünk arra, hogy kész mérnöki tervekkel rendelkezzünk a pályázatok benyújtásakor időpontjára, mert az ciklusban ezt a Kormány a pályázatok benyújtásához feltételeivé szabta.

Számos kihívásnak kell tehát megfelelnünk, de alapvetően ezek kezelésére kaptunk felhatalmazást a választópolgároktól. A program jóváhagyását kérem a Testülettől, annak megvalósításához pedig erőt, jó egészséget, jó érdekérvényesítő képességet kívánok mindenkinek.

Körmend, 2015. március 12.

**Bebes István**

**polgármester**

Atársadalmi-gazdasági programot a Képviselő-testület …./2015. (…..) sz. határozatával jóváhagyta.

1. Vas megye Területfejlesztési Koncepciója. (2014. június) <http://arop.vasmegye.hu/arop-projekt/teruletfejlesztesi-koncepcio--tervezesi-dokumentumok> [↑](#footnote-ref-1)
2. Vas megye gazdaságfejlesztési fókuszú területfejlesztési programja 2014-2020. (5.3. egyeztetési változat, 2014. június 14.) <http://arop.vasmegye.hu/arop-projekt/partnerek/vas-megye-gazdasagfejlesztesi-fokuszu-teruletfejlesztesi-programja-2014-2020> [↑](#footnote-ref-2)